钦定古今图书集成/方舆汇编/职方典/第1331卷 > 《泮池活水记》施儒
## 钦定古今图书集成/方舆汇编/职方典/第1331卷 > 《泮池活水记》施儒

嘉靖改元，岁在壬午。冬十月既望，西亭施子敬谒文
宣王庙下，顾泮池久涸，洼者且龟拆，叹曰：“非制也。谋
于诸生，安所得水乎？”或有鹿坑之泉为言者，亟往视
之，有道焉。遂命老人周廷金者凿圳穴城，不三日而
水至，崇朝而池盈，则又导其馀流，遵宫墙迤逦，经分
司，周旋以达于湟。于是向之涸者，渊焉其渟滀，鉴焉
其光明润及草木，辉映庭庑。诸生来言，皆欣欣有手
舞足蹈意，予亦乐与诸生共之也。明年癸未，贡生颜
容端适登进士科，自长乐为县，未有也。好事者因归
功于《水施子》，曰：“岂有是哉？且吾将进诸生于道也，非
为彼利禄计也。”解之者曰：“凡国家建学养士，固将以
求才也。古之圣贤，亦未尝不以用世”为志也，科目岂
背于道哉？又明年春，永嘉王子选以提学欧阳子檄
来摄教事，询得其故，则又惧其流之不能长也，强予
记其事，以告来者。夫流水之为物也，孔孟每指以教
人矣；川上之叹，“水哉”之问答，尤其彰彰著明者。是故

今以有本而盈。学问之道，不俟他求而得矣。天下之
物，皆实理也，圣贤之论，皆实理也。道不远人，昧者弗
之思耳。诸生勉乎哉！果能从此而有得焉，近以润身，
远以泽物，沛然莫之能御者，咸水之助也，则余不为
徒矣。